La Casa de Cultura acull la jornada inaugural del curs d’Expert Universitari en Responsabilitat Social Empresarial
2025-07-24

De la mà de la Regidoria de Promoció Econòmica de l’Ajuntament de Burjassot, dirigida per Roc Senent, a través de CEMEF i junt amb la Diputació de València, a través de Divalterra, la Casa de Cultura de Burjassot acollirà, dimarts que ve 17 d’octubre, la jornada inaugural del Curs d’Expert Universitari en Responsabilitat Social Empresarial. El curs compta amb la col·laboració de la Generalitat Valenciana, des de la Conselleria d’Economia Sostenible, Sectors Productius, Comerç i Treball i la participació de Florida Universitària i Felidarity.

El curs, amb una durada de nou mesos, i dirigit als tècnics de comerç de la xarxa d’Agències per al Foment de la Innovació Comercial (AFIC) i de l’Agència de Desenvolupament Local (ADL), començarà a les 9:30 hores amb la presentació a càrrec de Roberto Ballester, coordinador del curs i impulsor de Felidarity, empresa social que ven a les empreses productes per a involucrar a treballadors i clients en accions solidàries.

A les 12 hores, després d’un breu descans, serà la inauguració del curs que posarà l’accent en el paper de l’Administració Pública en el foment d’un desenvolupament local sostenible. En aquesta part inaugural es comptarà amb la participació d’alcalde de Burjassot, Rafa García, del regidor de Promoció Econòmica, Mercats i Turisme, Roc Senent, el director General de Comerç i Consum de la Generalitat Valenciana, Natxo Costa, i del vicepresident de la Diputació de València i regidor de l’Ajuntament de Burjassot, Emili Altur.

Una vegada finalitzades les seues intervencions, a les 12:30 hores es parlarà sobre l’empresa com a agent de desenvolupament local en una ponència que estarà impartida per Vicky Gómez, directora de Florida Universitària, Carmen Picot, directora de Relacions Institucionals i Responsabilitat Social de Consum, Pilar Blaya, directora de Responsabilitat Social Corporativa i Cooperació de la Fundació Valenciaport, i Irene Moreno, responsable de RSE d’Importaco. Per a acabar aquesta primera jornada, a les 13:30 hores es realitzarà una sessió de treball amb els alumnes matriculats.

Per als organitzadors del curs, “és fonamental que els experts i tècnics de comerç (AFIC) i de desenvolupament local (ADL) coneguen de primera mà el que proposa la Responsabilitat Social”, fil conductor del curs, “i es formen en aquest assumpte, doncs són una peça clau per al desenvolupament econòmic i social de la Comunitat Valenciana”.

Com s’ha assenyalat, el curs té una durada de nou mesos i es desenvolupa en línia, a excepció de nou classes presencials que s’aniran realitzant segons vaja avançant el mateix. La primera d’elles serà la de Burjassot.